DA Den Europæiske Unions Tidende CE 78/857

(2004/C 78 E/0910)

SKRIFTLIG FORESPØRGSEL E-3795/03

af Chris Davies (ELDR) til Kommissionen

(11. december 2003)

Om: Opfyldelse af FN's mål for bæredygtigt fiskeri

Vil Kommissionen skitsere sin 12-årige trinvise strategi, der skal sikre at alt fiskeri i EU-farvande opfylder kravet om bæredygtighed senest i 2015, som er den frist, der aftaltes på FN-topmødet om bæredygtig udvikling?

Svar afgivet på Kommissionens vegne af Franz Fischler

(16. januar 2004)

Kommissionen vil gøre alt, hvad den kan, for at opfylde den forpligtelse, som den indgik på verdenstopmødet i Johannesburg om bæredygtig udvikling, til at bevare bestandene på eller genopbygge dem til et niveau, der kan give maksimalt bæredygtigt udbytte, og for nedfiskede bestande at nå dette mål så hurtigt som muligt og helst senest i 2015.

For at nå dette mål vil Kommissionen gøre brug af de retlige instrumenter, der blev vedtaget som led i den nylige reform af den fælles fiskeripolitik, herunder navnlig:

— at indføre genopretningsplaner for bestande, der er uden for sikre biologiske grænser, jf. artikel 5 i forordning (EF) nr. 2371/2002 (1). Kommissionen har indtil nu fremlagt forslag til genopretningsplaner for fem torskebestande og én kulmulebestand, som for nyligt blev vedtaget af Rådet. Desuden har den fremlagt forslag for kulmule og jomfruhummer ud for Den Iberiske Halvø og for tungebetandene i den vestlige del af Den Engelske Kanal og i Biscayabugten. Der kan senere blive tale om yderligere forslag.

— at indføre forvaltningsplaner for bevarelse og udnyttelse af bestande inden for sikre biologiske grænser, jf. artikel 6 i ovennævnte forordning

— i fornødne tilfælde at træffe hasteforanstaltninger, jf. artikel 7 i samme forordning

— at justere fiskerikapaciteten og afskaffe strukturstøtte, der medfører kapacitetsforøgelse, jf. kapitel III i samme forordning og senere gennemførelsesbestemmelser hertil.

For at gøre foranstaltningerne så effektive som muligt påtænker Kommissionen som supplement til ovennævnte strategi endvidere:

— at forbedre det videnskabelige grundlag for forvaltningsbeslutninger baseret på »Meddelelse fra Kommissionen — Forbedring af den videnskabelige og tekniske rådgivning til brug for EU's fiskeriforvaltning« (2003/C 47/06)

— i højere grad at inddrage relevante aktører i beslutningsprocessen gennem oprettelse af regionale rådgivende råd, jf. artikel 31 i forordning (EF) nr. 2371/2002 og forslaget til rådsafgørelse om oprettelse af regionale rådgivende råd som led i den fælles fiskeripolitik (2)

— at skærpe håndhævelsen for så vidt angår foranstaltninger til forvaltning af fiskeriet, jf. »Meddelelse fra Kommissionen til Rådet og Europa-Parlamentet — Vejen til en ensartet og effektiv gennemførelse af den fælles fiskeripolitik« (3).

Med hensyn til bestandene uden for EU-farvande agter Kommissionen at medvirke til at skabe maksimalt bæredygtige forhold ved at gennemføre den politik, der er skitseret i en række politiske dokumenter af nyere dato, navnlig i »Meddelelse fra Kommissionen om en integreret ramme for fiskeripartnerskabsaftaler« (4) og »Meddelelse fra Kommissionen — EF-handlingsplan for bekæmpelse af ulovligt, urapporteret og ureguleret fiskeri« (5).

(1) Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik, EFT L 359 af 31.12.2002.

(2) KOM(2003) 607 endelig udg.

(3) KOM(2003) 130 endelig udg.

(4) KOM(2002) 637 endelig udg.

(5) KOM(2002) 180 endelig udg.